Alfredo Ovando Candía

Alfredo Ovando Candía (Cobija, 1918ko apirilaren 6a - La Paz, 1982ko urtarrilaren 24a) boliviar militar eta politikaria izan zen. Boliviako presidentea izan zen 1965etik 1966ra eta 1969tik 1970era.

1930eko hamarkadan hasi zen ibilbide militarra, eta Paraguairen aurkako Chacoko Gerran parte hartu zuen. 1952ko Iraultzaren ondoren, Boliviako armada berreraikitzeko enkargua jaso zuen.

1964an, Víctor Paz Estenssoro presidenteak Boliviako Konstituzioa aldatu zuen, berrautaketara aurkeztu ahal izateko. Alfredo Ovandok eta René Barrientosek Paz Estenssoro boteretik kendu zuten estatu-kolpe batean eta boterea partekatu zuten junta batean. Barrientosek 1966an dimisioa eman zuen presidentetzarako hauteskundeetara aurkezteko, eta Ovandok hilabete batzuk eman zituen herrialdea bakarka zuzentzen. Ovando Aireko Indarren buru kargura itzuli zen, 1970ean Barrientos ordezkatzeko esperantzan, baina laster egin zieten aurre hainbatetan.

Barrientos 1969ko apirilean hil zen helikoptero istripu batean eta Luis Adolfo Siles presidenteordea presidentetzara igo zen. 1969ko irailean Ovandok Siles boteretik kendu eta hamahiru hilabete iraun zuen diktadura ezarri zuen. Garaiko ezkerreko gobernu militarren (Peru eta Panama) printzipioekin bat egin zuen. 1970eko urrian, bere politiken aurkako militarrak beste estatu-kolpe bat ematen saiatu ziren, baina porrot egin zuten. Ovandok, ordea, dimisioa eman zuen, eta Juan José Torres jeneralak hartu zuen haren lekua. Sari gisa, enbaxadore izendatu zuten Espainian, eta bertan egon zen 1978 arte.

Boliviako militarrak
Boliviako lehendakariak
La Pazeko jendea